Kolisi nuwe Stormerskaptein met Etzebeth sy adjudantSiya Kolisi en Eben Etzebeth – die nuwe Stormerskaptein en sy adjudant is groot vriende. Die ervare Springbokflank Siya Kolisi sal die Stormers in vanjaar se Superreeks aanvoer, met die Bokslot Eben Etzebeth as sy adjudant. Dit is gister deur die Stormers se hoofafrigter Robbie Fleck bevestig nadat daar vroeër oor die aanwysings bespiegel is. Kolisi, wat die tweede deel van verlede seisoen weens ŉ kniebesering misgeloop het, neem die leisels oor by Juan de Jongh wat vanjaar weer die gunsteling was om die Stormers op die veld te lei maar op sy beurt nou beseer is. Kolisi, hoewel hy slegs 25 is, maak reeds geruime tyd indruk met sy leierseienskappe en sal ŉ gewilde leier onder sy spanmaats wees. Etzebeth is een van sy groot vriende in die span en dié tweetal sal saam met ervare manne soos ondermeer Frans Malherbe, Pieter-Steph du Toit, Damian de Allende en Nizaam Carr ŉ sterk leierskorps vorm. Kolisi, wat reeds 76 Superwedstryde op sy kerfstok het en ook in 16 toetse gespeel het, is as junior speler al geïdentifiseer en het benewens junior provinsiale rugby ook skolerugby by die OP Kings gespeel waar hy in Port Elizabeth by Grey High op skool was. Daarna het hy ondermeer twee jaar vir die Junior Springbokke uitgedraf.